Diari Oficial de la Generalitat Valenciana


Sumari del DOGV 7676, del 11-12-2015 (2015/9833)

RESOLUCIÓ de 20 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 32/14-AIA Llíria.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7676

Data del DOGV
:   11-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9833


Data del document
:   20-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Llíria
    * impacte ambiental

RESOLUCIÓ de 20 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 32/14-AIA Llíria. [2015/9833]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 32/14-AIA Llíria.  
  
  
«Declaració d'impacte ambiental  
Expedient: 32/14-AIA.  
Títol: Legalització d'activitat d'emmagatzematge de residus no perillosos.  
Promotor: Desguaces y Recuperaciones Sanpe, SL.  
Autoritat substantiva: Ajuntament de Llíria.  
Localització: urbanització Montecollado, K9-14, 127 del terme municipal de Llíria (València).  
  
Descripció del projecte  
1. Objecte del projecte  
La societat Desguaces y Recuperaciones Sanpe, SL, compta amb autorització com a gestor de residus, tant perillosos com no perillosos, però únicament per al transport. En la Direcció General de Qualitat Ambiental es va obrir un expedient sancionador contra la citada mercantil, amb referència 032/13 SAN, davant de la constatació de l'emmagatzematge sense autorització de residus perillosos i no perillosos en les instal·lacions síties en la parcel·la del polígon industrial Montecollado, del terme municipal de Llíria.   
L'objecte del projecte és la sol·licitud de la llicència ambiental d'acord amb la Llei 2/2006, de 5 de maig, de Prevenció de la Contaminació i Qualitat Ambiental, per a l'exercici de l'activitat d'emmagatzematge únicament de residus no perillosos, en una nau situada en la urbanització Montecollado, K9 14,-127 del terme municipal de Llíria.  
2. Principals característiques del projecte d'acord amb la documentació tècnica aportada  
L'empresa Desguaces y Recuperaciones Sanpe, SL, es dedica a reorganitzar càrregues i acumular alguns dels residus que es produeixen en quantitats tan xicotetes, que el transport no és rendible si no es fa per una quantitat suficient per a omplir un camió.  
Els residus procedeixen majoritàriament d'empreses i comerços de qualsevol tipus i en menor proporció també es donarà servei a tallers de reparació i manteniment de vehicles.   
L'emplaçament proposat per a desenvolupar l'activitat afecta sòl classificat i qualificat pel Pla General d'Ordenació Urbana de Llíria com a sòl urbà industrial. L'activitat compta amb un certificat de compatibilitat urbanística de data 8 de novembre de 2010.  
  
Descripció de les instal·lacions  
La nau on es realitzarà l'activitat té una superfície construïda de 1.595,97 m² i s'assenta sobre una parcel·la de 2.467 m². Les superfícies útils de les distintes estances són les que s'indiquen a continuació.  
  
Lavabo adaptat: 5,28 m².  
Bany: 6,46 m².  
Despatx: 25,34 m².  
Vestuari: 20,73 m².  
Menjador: 27,70 m².  
Arxiu: 15,21 m².  
Traster: 5,64 m².  
Zona sense ús específic en PB: 48,62 m².  
Zona sense ús (inutilitzada) en P1: 142,40 m².  
Nau: 1233,93 m².  
La nau, que data de l'any 1981 segons l'oficina virtual del cadastre, té una geometria rectangular, en la qual sobresurt el volum corresponent a les oficines. Tota la nau té una única planta, excepte les oficines, que tenen dues altures.  
Es troba ubicada en un polígon industrial consolidat, en el qual s'estan executant des de fa més de dos anys obres de reurbanització. Les obres esmentades van quedar paralitzades fa algun temps i estan pendents de finalització. Està prevista en la urbanització l'execució d'una xarxa separativa de clavegueram, a la qual es podrà connectar en el futur la nau que ens ocupa.  
Fins a aqueix moment, i ja que les úniques aigües residuals de l'activitat són les produïdes als lavabos dels treballadors, es preveu la instal·lació d'un depòsit estanc per a l'arreplega d'aigües residuals, que serà buidat per mitjà d'un camió cisterna quan siga necessari, i s'evitaran així els abocaments al terreny a través de fosses d'oxidació total. Aquesta instal·lació té caràcter temporal, fins que es finalitzen les obres d'urbanització del polígon i puga connectar-se l'evacuació d'aigües a la xarxa municipal de clavegueram que està previst executar.  
El sòl de la nau està cimentat amb morter; compleix el reglament d'incendis.  
  
Neteja  
La neteja de la nau es realitzarà en dues fases: una primera d'agranat per a l'arreplega de pols i xicotetes deixalles, amb la separació de les partícules metàl·liques que puguen trobar-se. Aquesta fase es realitzarà en sec i sense productes químics. La segona fase es realitzarà amb una agranadora automàtica amb lleugera aportació d'aigua i amb detergent no agressiu al formigó de la solera. S'evitarà l'entollada i no es generaran aigües residuals brutes.  
  
Procés industrial  
El procés es divideix en cinc fases.  
- Primer: arreplega i transport dels residus al magatzem.  
- Segon: recepció dels distints residus.  
- Tercer: classificació, separació i emmagatzematge per espècies.  
- Quart: envasat i etiquetatge, si escau, i la seua paletització si fóra necessari.  
- Quint: transport per mitjans propis o contractats a les diferents plantes per al seu emmagatzematge o tractament final.  
Respecte a l'emmagatzematge, quan arriba un vehicle al magatzem es descarrega i es col·loca cada residu en el lloc destinat per a això per mitjà d'operativa manual, carretó elevador o bolcada de porta contenidors.  
S'han col·locat contenidors de diferents grandàries per a l'arreplega dels distints metalls, a excepció d'una part de la ferralla de ferro que s'emmagatzemarà a granel al fons de la nau.  
Quan les quantitats de residus siguen suficients o es complisca el termini màxim d'emmagatzematge (dos anys para residus no perillosos), se'n procedirà al trasllat a planta de gestor final.  
  
Maquinària utilitzada  
No hi ha maquinària per a premsa, ni es talla cap material.  
Per al funcionament de l'activitat es compta amb:  
- Carretó elevador.  
- Bàscula per a camions.  
- Bàscula.  
- Pont grua.  
- Xicoteta eina manual.  
  
Gestió de residus  
- Tipologia de residus admesos  
Els residus a gestionar, codificats segons el llistat europeu de residus (LER), Ordre MAM/304/2002, de 8 de febrer, per la qual es publiquen les operacions de valorització i eliminació de residus i la llista europea de residus, són els següents:  
101003 Escòries de forn.  
120101 Llimadures i borumballes de metalls ferris.  
120102 Pols i partícules de metalls ferris.  
120103 Llimadures i borumballes de metalls no ferris.  
120104 Pols i partícules de metalls no ferris.  
150104 Envasos metàl·lics.  
160117 Metalls ferrosos.  
160118 Metalls no ferrosos.  
170401 Coure, bronze, llautó.  
170402 Alumini.  
170403 Plom.  
170404 Zinc.  
170405 Ferro i acer.  
170406 Estany.  
170407 Metalls mesclats.  
170411 Cables diferents dels especificats en el codi 170410.  
200140 Metalls.  
Atès que, contra el promotor, hi ha un expedient sancionador per emmagatzematge de residus perillosos i no perillosos en la ubicació per a la qual ara demana llicència d'emmagatzematge de residus no perillosos, es va sol·licitar un aclariment respecte de la naturalesa dels residus que s'anaven a emmagatzemar. Finalment, en la documentació tècnica aportada, es puntualitza que no es pretén treballar amb residus perillosos.  
  
Tramitació administrativa  
Amb data 7 de febrer de 2014, es registra en la Conselleria d'Infraestructures, Territori i Medi Ambient, ofici de l'Ajuntament de Llíria, en què sol·licita la declaració d'impacte ambiental prèvia a la llicència ambiental per a una activitat de desballestaments i reparacions, i compravenda de ferros i metalls, promoguda per la mercantil Desguaces y Recuperaciones Sanpe, SL. A la sol·licitud esmentada s'adjunta un certificat del resultat d'informació pública per un període de 20 dies, l'estudi d'impacte ambiental, la memòria tècnica per a llicència ambiental i una esmena d'inconvenients a la memòria tècnica.  
El 27 de març de 2014 es requereix de l'Ajuntament de Llíria documentació tècnica i administrativa complementària per a poder prosseguir amb la tramitació de l'expedient.  
Amb data 7 d'octubre de 2014, i a causa d'una paralització de l'expedient per causa imputable a l'interessat, se n'adverteix l'òrgan substantiu de la caducitat de no reprendre-se'n la tramitació en el termini màxim de tres mesos.  
El 15 de gener de 2015 es rep un ofici de l'Ajuntament de Llíria en què adjunta la documentació necessària per a completar l'expedient i prosseguir amb la seua tramitació. Entre la documentació esmentada es troba el certificat d'informació pública. El tràmit d'informació pública del projecte es va dur a terme per mitjà de la inserció del corresponent anunci en el Butlletí Oficial de la Província de València número 296, de data 13 de desembre de 2014, i la publicació d'un edicte al tauler d'anuncis de l'Ajuntament. Transcorregut el termini de 30 dies, no es van presentar al·legacions al projecte, segons un certificat expedit per l'Ajuntament de Llíria de data 13 de gener de 2015.  
En data 24 de juny, per mitjà de nota de règim intern de la Direcció General de Qualitat Ambiental, es rep en aquest servei sol·licitud d'informació de la mercantil Desguaces y Recuperaciones Sanpe, SL, sobre l'estat de l'expedient.  
En data 22 de juliol de 2015, advertides certes deficiències en la documentació tècnica, es realitza un requeriment d'esmena al promotor a través de l'òrgan substantiu.  
El 28 de juliol de 2015, el promotor remet un document annex a la memòria tècnica per a la llicència ambiental, firmat per Mónica Escudero Vergara, llicenciada en Ciències Biològiques, col·legiada núm. 982-CV.  
El 25 de setembre de 2015, l'Ajuntament de Llíria remet annex al projecte de llicència municipal amb les modificacions requerides i un document d'evacuació d'aigües residuals i mètode de neteja de les instal·lacions, elaborat per l'enginyera de camins, canals i ports, María Isabel Martorell Fos.  
  
Consideracions ambientals  
1r. D'acord amb la cartografia temàtica de la Conselleria d'Infraestructura, Territori i Medi Ambient, l'activitat proposada no se situa en l'àmbit de cap espai natural protegit, ni de cap altra figura reglamentada en desplegament de la Llei 11/1994, d'espais naturals protegits de la Comunitat Valenciana. Així mateix, segons el Banc de Dades de Biodiversitat (BDB), no consta la presència d'espècies prioritàries en l'entorn immediat de l'activitat.  
2n. Principals impactes considerats en l'estudi d'impacte ambiental i mesures protectores i correctores proposades.  
Impacte sobre l'atmosfera  
L'atmosfera es veurà afectada per:  
- Per la producció de gasos a causa del transport.  
Ja que en l'estudi d'impacte ambiental (EIA) no es proposen mesures correctores, convé recordar en aquest apartat que els vehicles de l'empresa hauran de passar periòdicament les revisions tècniques preceptives i portar el manteniment adequat per a minimitzar l'emissió de gasos.  
- Per la producció de sorolls i vibracions degut a la maquinària.  
Entre la documentació que compon l'expedient consta una auditoria acústica realitzada per entitat col·laboradora, autoritzada en data 28 d'octubre de 2014. En l'informe resultant de l'auditoria esmentada es conclou que, en condicions normals de funcionament, no se superen els nivells acústics establits en la Llei 7/2002, de 3 de desembre de la Generalitat Valenciana, de protecció contra la contaminació acústica.  
  
- Per la producció de pols a causa del moviment de materials.  
Es procedirà a l'agranat dues vegades per setmana.  
  
Impacte sobre les aigües  
Tant les aigües superficials com les subterrànies no es veuran afectades ja que, en no realitzar-se el llavat dels materials que s'emmagatzemen, no hi ha abocaments industrials. Així mateix, tampoc no existiran abocaments degut a la neteja del local, ja que la neteja es realitza per mitjà d'agranat en sec i amb agranadora automàtica amb lleugera aportació d'aigua.  
Per als possibles vessaments d'olis de les màquines, portapalets, vehicles de transport, etc., i la manipulació dels residus, s'utilitzaran terres absorbents apropiades en el cas d'olis o greixos; terres absorbents que es depositaran en envasos adequats i es gestionaran per mitjà de gestors autoritzats.  
Ja que actualment no hi ha xarxa de clavegueram en el polígon industrial, per a evacuar les aigües residuals es preveu la instal·lació d'un depòsit estanc, que serà buidat per mitjà d'un camió cisterna de gestor autoritzat quan siga necessari.  
  
Impacte sobre el sòl  
Atès que l'emmagatzematge de la totalitat dels residus es realitza en un magatzem tancat i cimentat amb morter, els sòls no haurien de veure's afectats.  
No obstant això, es considera adequat establir, com a mesura preventiva addicional, la disposició de contenidors adequats estancs per a l'emmagatzematge d'aquells residus que puguen contindre algun líquid o que siguen susceptibles de generar lixiviats. S'hauran d'inspeccionar i revisar aquests contenidors després de cada ús,i s- arreplegarà qualsevol fluid que s'hi trobara per a la seua entrega a gestor autoritzat.  
  
3r. Es proposa un programa de vigilància ambiental adequat, en el qual s'estableixen les pautes i actuacions per a realitzar el seguiment de les afeccions identificades sobre el medi, així com el control i el seguiment de les mesures protectores i correctores proposades, de manera que les afeccions finals derivades de l'activitat no superen les previstes.  
  
Consideracions jurídiques  
El projecte examinat constitueix, segons el que preveu l'apartat 6.c.2, annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es despèn de l'article 5 de la Llei d'impacte ambiental i concordants del seu reglament.   
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que se li apliquen, d'acord amb la data d'incoació de l'expedient.   
L'article 5 de la Llei 2/1989, de 3 de març, d'impacte ambiental, atribueix, a l'òrgan mediambiental, la competència en formulació de la declaració d'impacte ambiental dels projectes sotmesos a aquella.   
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat d'emmagatzematge de residus no perillosos, promoguda per Desguaces y Recuperaciones Sanpe, SL, que s'ubica en la urbanització Montecollado, K9-14, 127 del terme municipal de Llíria (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació que constitueix l'expedient avaluat, així com els condicionants establits a continuació:  
1. Respecte als residus  
1.1. Els residus admesos en l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
1.2. Els residus s'hauran d'emmagatzemar en recipients adequats.  
1.3. En cap cas es permetrà l'emmagatzematge de residus en el pati exterior.  
1.4. Tots els residus seran entregats a un gestor autoritzat. Es complirà en tot cas el que disposa la Llei 22/2011, de 28 de juliol, de residus i sòls contaminats, i la Llei 10/2000, de 12 de desembre, de residus de la Comunitat Valenciana, la qual cosa inclou l'obtenció de les preceptives autoritzacions administratives per a la gestió de residus que atorga la Direcció General de Qualitat Ambiental d'esta conselleria.  
  
2. S'admet com a solució provisional la gestió indicada de les aigües residuals, quant a l'arreplega en depòsit estanc i sent retirades periòdicament per un gestor autoritzat, en no existir xarxa de clavegueram general del polígon. No obstant això, el promotor es connectarà a la xarxa de clavegueram del polígon en el moment en què estiga executada, per al normal exercici de l'activitat.  
3. Qualsevol modificació o ampliació del projecte presentat, així com si es detectara cap impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si escau, l'aplicació de noves mesures correctores.  
  
  
Segon  
Notificar a les persones interessades que, contra aquesta resolució, per ser un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets hi estimen pertinents.  
  
Tercer  
Publicar en el Diari Oficial de la Comunitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental. D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013, és aplicable a aquesta declaració d'impacte ambiental.  
  
  
València, 15 d'octubre de 2015.- El director general de Medi Natural i d'Avaluació Ambiental: Antoni Marzo i Pastor».  
  
València, 20 de novembre de 2015.- El director general de Medi Natural i d'Avaluació Ambiental: Antoni Marzo i Pastor.